ΚΑΝΟΝΙΣΜΟΣ (ΕΟΚ) αριθ. 1158/91 ΤΗΣ ΕΠΙΤΡΟΠΗΣ της 3ης Μαΐου 1991 περί της αγοράς με δημοπρασία αποκορυφωμένου γάλακτος σε σκόνη από τους οργανισμούς παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 3641/90 (2), και ιδίως το άρθρο 7 παράγραφος 1 πρώτο εδάφιο και παράγραφος 3,

Εκτιμώντας:

ότι ο κανονισμός (ΕΟΚ) αριθ. 777/87 του Συμβουλίου της 16ης Μαρτίου 1987 που τροποποιεί το καθεστώς των αγορών στην παρέμβαση για το βούτυρο και το αποκορυφωμένο γάλα σε σκόνη (3), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (4), καθορίζει τα κριτήρια βάσει των οποίων, μέχρι το τέλος της όγδοης περιόδου εφαρμογής του καθεστώτος συμπληρωματικής εισφοράς που αναφέρεται στο άρθρο 5 στοιχείο γ) του κανονισμού (ΕΟΚ) αριθ. 804/68, μπορούν να ανασταλούν οι αγορές αποκορυφωμένου γάλακτος σε σκόνη από τους οργανισμούς παρέμβασης- ότι το άρθρο 1 παράγραφος 3 στοιχείο α) του εν λόγω κανονισμού προβλέπει ότι, σε περίπτωση αναστολής της παρέμβασης σε ολόκληρη την Κοινότητα ή σε τμήμα αυτής, οι αγορές μπορούν να πραγματοποιηθούν στο πλαίσιο διαρκούς δημοπρασίας- ότι πρέπει, κατά συνέπεια, να θεσπισθούν οι κανόνες για την εφαρμογή της διαδικασίας δημοπρασίας-

ότι ο κανονισμός (ΕΟΚ) αριθ. 1014/68 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 3577/90, και ο κανονισμός (ΕΟΚ) αριθ. 625/78 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 890/91 (7), καθορίζουν αντίστοιχα τους γενικούς κανόνες και τις λεπτομέρειες αγοράς του αποκορυφωμένου γάλακτος σε σκόνη από τους οργανισμούς παρέμβασης- ότι το μεγαλύτερο μέρος των διατάξεων αυτών μπορούν να περιληφθούν στα πλαίσια του παρόντος κανονισμού, και κυρίως εκείνες που αφορούν την ποιότητα του αποκορυφωμένου γάλακτος σε σκόνη που μπορεί να προσφερθεί στην αγορά, τη συντήρηση και τη συσκευασία-

ότι πρέπει, ωστόσο, να προσαρμοσθούν ορισμένες από τις εν λόγω διατάξεις με τη διαδικασία αγοράς με δημοπρασία- ότι για το λόγο αυτό είναι σκόπιμο να τροποποιηθεί η διάταξη που αφορά την ηλικία του αποκορυφωμένου γάλακτος σε σκόνη, το οποίο είναι δυνατόν να προσφερθεί-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Όταν αποφασίζεται να διενεργηθεί η μόνιμη δημοπρασία που αναφέρεται στο άρθρο 1 παράγραφος 3 στοιχείο α) του κανονισμού (ΕΟΚ) αριθ. 777/87, η προκήρυξη της δημοπρασίας δημοσιεύεται σην Επίσημη Εφημερίδα των Ευρωπαϊκών Κοινοτήτων στο παράρτημα του κανονισμού για την έναρξη της μόνιμης δημοπρασίας, το αργότερο έξι ημέρες πριν από τη λήξη της πρώτης προθεσμίας για την υποβολή των προσφορών.

Οι αγορές του αποκορυφωμένου γάλακτος σε σκόνη μπορούν να αφορούν μόνον τη σκόνη που ανταποκρίνεται στις απαιτήσεις που προβλέπονται στο άρθρο 1 παράγραφος 1 στοιχεία α), β), γ) και ε) του κανονισμού (ΕΟΚ) αριθ. 625/78.

Άρθρο 2

Η προθεσμία για την υποβολή των προσφορών για καθεμία από τις δημοπρασίες λήγει κάθε δεύτερη και τέταρτη Τρίτη του μηνός, στις 12.00. Εάν η Τρίτη είναι αργία, η προθεσμία παρατείνεται έως την πρώτη εργάσιμη ημέρα, στις 12.00.

Άρθρο 3

1. Ο υποβάλλων την προσφορά μπορεί να συμμετέχει στη δημοπρασία μόνο:

- για αποκορυφωμένο γάλα σε σκόνη που παρασκευάσθηκε κατά τη διάρκεια περιόδου 21 ημερών πριν την ημέρα της λήξης της προθεσμίας για την υποβολή των προσφορών, στην περίπτωση δε που αναφέρεται στο παράρτημα ΙΙΙ στοιχείο στ) δεύτερο εδάφιο του κανονισμού (ΕΟΚ) αριθ. 625/78, η εν λόγω περίοδος καθορίζεται σε τρεις εβδομάδες,

- εφόσον αναλαμβάνει γραπτώς να τηρήσει τις διατάξεις του άρθρου 6 του κανονισμού (ΕΟΚ) αριθ. 625/78.

2. Οι ενδιαφερόμενοι συμμετέχουν στη δημοπρασία είτε με την υποβολή γραπτής προσφοράς έναντι απόδειξης παραλαβής, είτε με οποιοδήποτε μέσο γραπτής επικοινωνίας με απόδειξη παραλαβής.

3. Η προσφορά αναφέρει:

α) το όνομα και τη διεύθυνση του υποβάλλοντος την προσφορά-

β) την προσφερόμενη ποσότητα και τη μέθοδο παρασκευής της σκόνης (μέθοδος καταιωνισμού ή μέθοδος κυλίνδρων)-

γ) την προτεινόμενη τιμή σε Ecu ανά 100 χιλιόγραμμα αποκορυφωμένου γάλακτος σε σκόνη μη λαμβανομένων υπόψη εσωτερικών επιβαρύνσεων, παραδοτέου στην αποθήκη.

4. Η προσφορά ισχύει μόνον εφόσον:

α) αφορά ποσότητα τουλάχιστον 20 τόνων-

β) συνοδεύεται από την υποχρέωση που αναφέρεται στην παράγραφο 1-

γ) προσκομίζεται η απόδειξη ότι ο υποβάλλων την προσφορά έχει συστήσει, πριν από τη λήξη της προθεσμίας για την υποβολή των προσφορών, την εγγύηση δημοπρασίας που αναφέρεται στο άρθρο 4 παράγραφος 1 για τη συγκεκριμένη δημοπρασία.

5. Η προσφορά δεν μπορεί να αποσυρθεί μετά τη λήξη της προθεσμίας που αναφέρεται στο άρθρο 2 για την υποβολή των προσφορών των σχετικών με τη συγκεκριμένη δημοπρασία.

Άρθρο 4

1. Στα πλαίσια του παρόντος κανονισμού, η διατήρηση της προσφοράς μετά τη λήξη της προθεσμίας για την υποβολή των προσφορών και η παράδοση του αποκορυφωμένου γάλακτος σε σκόνη στην αποθήκη που ορίζεται από τον οργανισμό παρέμβασης μέσα στην προθεσμία που καθορίζεται στο άρθρο 7 παράγραφος 2 αποτελούν τις πρωτογενείς απαιτήσεις των οποίων η εκτέλεση εξασφαλίζεται από τη σύσταση εγγύησης δημοπρασίας από 40 Ecu ανά τόνο.

2. Η εγγύηση δημοπρασίας συστήνεται στο κράτος μέλος στο οποίο υποβάλλεται η προσφορά.

Άρθρο 5

Λαμβανομένων υπόψη των προσφορών που έχουν ληφθεί για κάθε δημοπρασία και σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, η ελάχιστη τιμή αγοράς καθορίζεται συναρτήσει των εφαρμοζομένων τιμών παρέμβασης.

Μπορεί να αποφασιστεί να μη δοθεί συνέχεια στη διαδικασία.

Άρθρο 6

1. Η προσφορά απορρίπτεται αν η προτεινόμενη τιμή είναι μεγαλύτερη από τη μέγιστη τιμή, που αναφέρεται στο άρθρο 5, που ισχύει για την εν λόγω δημοπρασία.

2. Τα δικαιώματα και οι υποχρεώσεις που προκύπτουν από τη δημοπρασία δεν μεταβιβάζονται.

Άρθρο 7

1. Κάθε υποβάλλων προσφορά ενημερώνεται αμέσως από τον οργανισμό παρέμβασης για το αποτέλεσμα της συμμετοχής του στη δημοπρασία.

Ο οργανισμός παρέμβασης εκδίδει αμελλητί στον υπερθεματιστή ένα αριθμημένο δελτίο παράδοσης, στο οποίο αναφέρονται:

α) η ποσότητα που πρέπει να παραδοθεί-

β) η ημερομηνία λήξης της προθεσμίας για την παράδοση του αποκορυφωμένου γάλακτος σε σκόνη-

γ) η αποθήκη όπου πρέπει να παραδοθεί. Εφαρμόζονται το άρθρο 3 του κανονισμού (ΕΟΚ) αριθ. 1014/68 καθώς και τα άρθρα 5, 6 και 7 του κανονισμού (ΕΟΚ) αριθ. 625/78.

2. Ο υπερθεματιστής, σε προθεσμία 28 ημερών από την ημερομηνία λήξης της προθεσμίας για την υποβολή των προσφορών, προβαίνει στην παράδοση του αποκορυφωμένου γάλακτος σε σκόνη. Η παράδοση μπορεί να γίνει τμηματικά.

Οι δαπάνες εκφόρτωσης μπροστά στην αποθήκη επιβαρύνουν τον υπερθεματιστή.

3. Εκτός από περίπτωση ανώτερης βίας, αν ο υπερθεματιστής δεν πραγματοποιήσει την παράδοση μέσα στην προβλεπόμενη προθεσμία, επιπλέον του ότι καταπίπτει η εγγύηση δημοπρασίας που αναφέρεται στο άρθρο 4 παράγραφος 1, η αγορά ακυρώνεται όσον αφορά για τις υπόλοιπες ποσότητες.

Άρθρο 8

Κατά την έννοια του παρόντος κανονισμού, η ανάληψη του αποκορυφωμένου γάλακτος σε σκόνη από τον οργανισμό παρεμβάσεως επέρχεται την ημέρα της εισόδου αποκορυφωμένου γάλακτος σε σκόνη στην αποθήκη, το νωρίτερο όμως την επόμενη ημέρα από την ημέρα έκδοσης του δελτίου παράδοσης που αναφέρεται στο άρθρο 7 παράγραφος 1 δεύτερο εδάφιο.

Άρθρο 9

Ο οργανισμός παρέμβασης καταβάλλει στον υπερθεματιστή, σε προθεσμία που αρχίζει την εκατοστή εικοστή ημέρα μετά από την ανάληψη του αποκορυφωμένου γάλακτος σε σκόνη και λήγει την εκατοστή τεσσαρακοστή ημέρα από την εν λόγω ημερομηνία, την τιμή που αναφέρεται στην προσφορά του για κάθε ποσότητα που αναλαμβάνει.

Άρθρο 10

Εφαρμόζονται οι διατάξεις του άρθρου 2 παράγραφος 5 και των άρθρων 3 και 4 του κανονισμού (ΕΟΚ) αριθ. 625/78.

Άρθρο 11

Εφαρμόζεται ο κανονισμός (ΕΟΚ) αριθ. 2220/85 της Επιτροπής (8), εκτός αντιθέτων ειδικών διατάξεων που προβλέπονται στον παρόντα κανονισμό.

Άρθρο 12

Η μετατροπή σε εθνικό νόμισμα της εγγύησης δημοπρασίας που αναφέρεται στο άρθρο 4 και της μέγιστης τιμής που αναφέρεται στο άρθρο 5 πραγματοποιείται με τη βοήθεια του αντιπροσωπευτικού συντελεστή που ισχύει την ημερομηνία λήξης της προθεσμίας για την υποβολή των προσφορών δημοπρασίας.

Άρθρο 13

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Μαΐου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13. (2) ΕΕ αριθ. L 362 της 27. 12. 1990, σ. 5. (3) ΕΕ αριθ. L 78 της 20. 3. 1987, σ. 10. (4) ΕΕ αριθ. L 353 της 17. 12. 1990, σ. 23. (5) ΕΕ αριθ. L 173 της 22. 7. 1968, σ. 4. (6) ΕΕ αριθ. L 84 της 31. 3. 1978, σ. 19. (7) ΕΕ αριθ. L 90 της 11. 4. 1991, σ. 21. (8) ΕΕ αριθ. L 205 της 3. 8. 1985, σ. 5.